Mugabe kap Mandela in TV-onderhoudPresident Robert Mugabe van Zimbabwe het oudpresident Nelson Mandela tydens ŉ televisie-onderhoud gekap oor sy versoeningsbeleide en gesê hy is “te veel van ‘n heilige”. The Sunday Independent berig dat Mugabe die uitlatings tydens ŉ onderhoud met Dali Tambo gemaak het. “Mandela het ŉ bietjie te ver gegaan om goed te doen vir nie-swart gemeenskappe, in sommige gevalle tot nadeel van [swart mense],” het Mugabe gesê. “Dit is te heilig, te goed, te veel van ‘n heilige.” Die onderhoud vir Tambo se program People of the South sal volgende Sondag uitgesaai word. Volgens The Sunday Independent sluit die onderhoud ook beeldmateriaal van die Mugabe-familie, waaronder Mugabe se vrou Grace, in. Tambo het die onderhoud net voor Kersfees in Zimbabwe opgeneem en het verlede week die finale program vir die Mugabe-familie gewys. Die Sunday Times berig dat Mugabe ook in die onderhoud gesê het dat dit nog nie tyd is vir hom om te gaan nie en dat Zimbabwe hom steeds nodig het.